Broj: 711-I-1245-M-89/21-03-19

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Dragana Rudančića, općinskog načelnika Općine Josipdol, za davanjem mišljenja Povjerenstva**, na 135. sjednici, održanoj dana 14. srpnja 2021.g., daje sljedeće

**MIŠLJENJE**

**Sukladno odredbama ZSSI-a nema zapreke da Općina Josipdol stupi u poslovni odnos s trgovačkim društvom Hrvatske šume d.o.o., u kojoj je dužnosnik Dragan Rudančić zaposlen na radnom mjestu voditelja podružnice Ogulin. Međutim, upućuje se dužnosnik Dragan Rudančić, da se u obnašanju dužnosti općinskog načelnika Općine Josipdol, a u cilju očuvanja integriteta i vjerodostojnosti te povjerenja građana u nepristrano obnašanje navedene dužnosti, izuzme od svakog pa i posrednog oblika sudjelovanja u sklapanju poslovnih odnosa Općine Josipdol s trgovačkim društvom Hrvatske šume d.o.o. u kojem je zaposlen, kao i iz sudjelovanja u donošenju svake druge odluke iz nadležnosti Općine Josipdol koja se odnosi na navedeno trgovačko društvo.**

Obrazloženje

Zahtjev za davanjem mišljenja Povjerenstva podnio je dužnosnik Dragan Rudančić, općinski načelnik Općine Josipdol. U knjigama ulazne pošte zahtjev je zaprimljen dana 14. srpnja 2021.g., pod poslovnim brojem 711-U-3679-M-89/21-02-4, povodom kojeg se vodi predmet broj M-89/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Dragan Rudančić obnaša dužnost općinskog načelnika Općine Josipdol od 4. lipnja 2021.g. Stoga je povodom obnašanja navedene dužnosti Dragan Rudančić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi kako je nakon održavanja lokalnih izbora s danom 4. lipnja 2021.g. stupio na dužnost općinskog načelnika Općine Josipdol. Nadalje, ističe i kako je zaposlen u Hrvatskim šumama d.o.o., UŠP Ogulin, na radnom mjestu voditelja podružnice Ogulin te da tamo ostvaruje pravo na plaću, a posao općinskog načelnika obavlja kao volonter te prima naknadu koja mu je za to zakonom propisana. Nadalje, dužnosnik navodi kako, s obzirom da je Općina Josipdol do sada koristila neke od usluga Hrvatskih šuma d.o.o., traži mišljenje smije li Općina koristiti usluge od navedenog trgovačkog društva ukoliko to bude potrebno, a obzirom da je, kao odgovona osoba na obje funkcije, potpisnik.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Povjerenstvo ističe kako budući da dužnosnik u konkretnom slučaju nema udjela u vlasništvu trgovačkog društva Hrvatske šume d.o.o. već je isti zaposlenik navedenog trgovačkog društva i potpisnik kao odgovorna osoba, sukladno odredbama ZSSI-a nema zapreke da jedinica lokalne samouprave u kojoj dužnosnik obnaša dužnost općinskog načelnika s navedenim trgovačkim društvom stupi u poslovni odnos.

Međutim, u cilju očuvanja integriteta i vjerodostojnosti te povjerenja građana u nepristrano obnašanje dužnosti, Povjerenstvo ukazuje dužnosniku da se izuzme od svakog pa i posrednog oblika sudjelovanja u sklapanju poslovnih odnosa Općine Josipdol s trgovačkim društvom Hrvatske šume d.o.o. u kojem je zaposlen na radnom mjestu voditelj podružnice Ogulin te je u istoj potpisnik i odgovorna osoba, kao i iz sudjelovanja u donošenju svake druge odluke iz nadležnosti Općine Josipdol koja se odnosi na navedeno trgovačko društvo.

Pritom Povjerenstvo napominje kako je izmjenama Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) uvedena funkcija privremenog zamjenika te je Povjerenstvo od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz čanka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika, međutim do dana donošenja ovog mišljenja isto nije zaprimilo. Slijedom navedenog, Povjerenstvo upućuje dužnosnika da se za tumačenje na koga će u konkretnom sučaju delegirati potpisivanje ugovora kojima se sklapaju pravni poslovi s trgovačkim društvom Hrvatske šume d.o.o. savjetuje s nadležnim tijelom koje vrši nadzor nad zakonitošću akata lokalnih jedinica.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Dragan Rudančić, elektroničnom dostavom
2. Objava na internetskoj stranici Povjerenstva
3. Pismohrana